Document ID: 32009R0216

EUROPOS PARLAMENTO IR TARYBOS REGLAMENTAS (EB) Nr. 216/2009
2009 m. kovo 11 d.
dėl tam tikruose ne Šiaurės Atlanto rajonuose žvejojančių valstybių narių statistikos duomenų pateikimo apie nominalius sugavimus (nauja redakcija)
(Tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnio 1 dalį,
atsižvelgdami į Komisijos pasiūlymą,
laikydamiesi Sutarties 251 straipsnyje nustatytos tvarkos (1),
kadangi:
(1)
1995 m. spalio 23 d. Tarybos reglamentas (EB) Nr. 2597/95 dėl tam tikruose ne Šiaurės Atlanto rajonuose žvejojančių valstybių narių statistikos duomenų pateikimo apie nominalius sugavimus (2) buvo keletą kartų iš esmės pakeistas (3). Kadangi bus daromi nauji pakeitimai, siekiant aiškumo pageidautina, kad jis būtų išdėstytas nauja redakcija.
(2)
Europos bendrija tapo Jungtinių Tautų Maisto ir žemės ūkio organizacijos (FAO) nare.
(3)
Europos Sąjungos Tarybos ir Europos Bendrijų Komisijos protokolu nustatyta, kad reikalaujamus statistinius duomenis FAO teikia Komisija.
(4)
Pagal subsidiarumo principą pasiūlyto veiksmo tikslai gali būti pasiekti tiktai remiantis Bendrijos teisės aktu, nes tik Komisija gali koordinuoti būtiną statistinės informacijos derinimą Bendrijos lygmeniu, o už žuvininkystės statistinių duomenų rinkimą ir infrastruktūrą, kurios reikia tų statistinių duomenų patikimumui užtikrinti ir stebėti, pirmiausia ir labiausiai atsakingos yra valstybės narės.
(5)
Keletas valstybių narių paprašė, kad duomenys būtų teikiami kita nei V priede nustatyta forma arba kitokioje laikmenoje (Statlant klausimynų atitikmuo).
(6)
Turėtų būti patvirtintos priemonės, būtinos šiam reglamentui įgyvendinti, vadovaujantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką (4).
(7)
Visų pirma Komisijai reikėtų suteikti įgaliojimus pritaikyti statistinių žvejybos rajonų arba jų pakvadračių ir žuvų rūšių sąrašus. Kadangi šios priemonės yra bendro pobūdžio ir yra skirtos iš dalies pakeisti neesmines šio reglamento nuostatas, jos turi būti patvirtintos pagal Sprendimo 1999/468/EB 5a straipsnyje numatytą reguliavimo procedūrą su tikrinimu,
PRIĖMĖ ŠĮ REGLAMENTĄ:
1 straipsnis
Kiekviena valstybė narė pateikia Komisijai duomenis apie toje valstybėje narėje registruotų arba su jos vėliava plaukiojančių ir tam tikrose ne Šiaurės Atlanto zonose žvejojančių laivų nominalius sugavimus, deramai atsižvelgdama į 1990 m. birželio 11 d. Tarybos reglamentą (Euratomas, EEB) Nr. 1588/90 dėl konfidencialių statistinių duomenų perdavimo Europos Bendrijų statistikos tarnybai (5).
Nominalūs sugavimų duomenys apima visus žvejybos produktus, iškrautus ar perkrautus jūroje bet kokiu būdu, išskyrus tuos kiekius, kurie sugauti yra išmetami į jūrą, suvartojami laivuose arba naudojami laivuose kaip masalas. Duomenys registruojami pagal gyvąjį svorį, atitinkantį iškrautų arba perkrautų žuvų kiekius, suapvalintus iki artimiausios tonos.
2 straipsnis
1. Pateiktini duomenys - tai nominalūs sugavimai kiekviename iš pagrindinių žvejybos rajonų ir pakvadračių, kurie yra išvardyti I priede, aprašyti II priede ir iliustruoti III priede. Kiekvienam iš pagrindinių žvejybos rajonų žuvų rūšys, apie kurias reikia pateikti duomenis, yra išvardytos IV priede.
2. Kiekvienų kalendorinių metų duomenys pateikiami per šešis mėnesius nuo tų metų pabaigos.
3. Jei valstybės narės laivai pagal 1 straipsnį kuriame nors pagrindiniame žvejybos rajone tais kalendoriniais metais nežvejojo, valstybė narė apie tai informuoja Komisiją. Tačiau, jei pagrindiniame žvejybos rajone buvo žvejojama, duomenis reikia pateikti tik pagal žuvų rūšies/pakvadračio derinius, kurių sugavimai buvo registruojami duomenų kasmetiniam teikimui.
4. Duomenų apie valstybės narės laivais pagautas mažiau svarbias žuvų rūšis atskirai pagal rūšis skirstyti nereikia, jie gali būti pateikti bendru įrašu, jei tų produktų svoris neviršija 5 % bendrų metinių sugavimų tame pagrindiniame žvejybos rajone.
5. Komisija gali keisti statistinių žvejybos rajonų arba jų pakvadračių ir žuvų rūšių sąrašus.
Šios priemonės, skirtos iš dalies pakeisti neesmines šio reglamento nuostatas, tvirtinamos pagal 5 straipsnio 2 dalyje nurodytą reguliavimo procedūrą su tikrinimu.
3 straipsnis
Išskyrus atvejus, kai pagal bendrą žuvininkystės politiką priimtose nuostatose numatyta kitaip, valstybei narei leidžiama taikyti mėginių ėmimo metodus duomenims apie sugavimus gauti toms žvejybos laivyno dalims, kurių išsamių duomenų pateikimui prireiktų pernelyg daug administracinių procedūrų. Mėginių ėmimo procedūrų detales kartu su tiksliais paaiškinimais, kuri duomenų dalis buvo gauta tais metodais, valstybės narės turi įtraukti į pranešimą, pateikiamą pagal 6 straipsnio 1 dalį.
4 straipsnis
Valstybės narės savo įsipareigojimus pagal 1 ir 2 straipsnius vykdo pateikdamos duomenis magnetinėje informacijos laikmenoje, kurios formatas yra apibūdintas V priede.
Valstybės narės gali pateikti duomenis pagal formą, kuri išsamiau nurodyta VI priede.
Gavusios išankstinį Komisijos pritarimą, valstybės narės gali pateikti duomenis kitokia forma arba kitokioje laikmenoje.
5 straipsnis
1. Komisijai padeda Tarybos sprendimu 72/279/EEB (6) įsteigtas Žemės ūkio statistikos nuolatinis komitetas (toliau - Komitetas).
2. Jei yra nuoroda į šią dalį, taikomi Sprendimo 1999/468/EB 5a straipsnio 1-4 dalys ir 7 straipsnis, atsižvelgiant į jo 8 straipsnį.
6 straipsnis
1. Valstybės narės ne vėliau kaip 1996 m. lapkričio 14 d. pateikia Komisijai išsamų pranešimą, apibūdindamos, kaip yra gaunami duomenys apie sugavimus ir nurodydamos tų duomenų reprezentatyvumo ir patikimumo laipsnį. Komisija parengia tų pranešimų santrauką diskusijoms Komiteto kompetentingoje darbo grupėje.
2. Valstybės narės apie bet kokius informacijos, pateiktos pagal 1 dalį, pakeitimus Komisiją informuoja per tris mėnesius nuo jų įvedimo.
3. Metodologiniai pranešimai, duomenų prieinamumas ir duomenų patikimumas, nurodytas 1 dalyje, bei kitos problemos, tiesiogiai susijusios su šio reglamento taikymu, kartą per metus nagrinėjami Komiteto kompetentingoje darbo grupėje.
7 straipsnis
1. Reglamentas (EB) Nr. 2597/95 yra panaikinamas.
2. Nuorodos į panaikintą reglamentą laikomos nuorodomis į šį reglamentą ir skaitomos pagal VIII priede pateiktą atitikmenų lentelę.
8 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Strasbūre 2009 m. kovo 11 d.

Labels: 18
15
6
20